2 dood, 1 gewond in gepoogde transitorooftogArgieffoto. Twee verdagtes is dood en ŉ sekuriteitswag gewond ná ŉ gepoogde transitorooftog Maandag by ŉ winkelsentrum in KwaMashu, noord van Durban in KwaZulu Natal. SBV Services, ŉ private sekuriteitsmaatskappy, het in ŉ verklaring gesê die maatskappy het dienste aan ŉ kliënt by die Bridge City Mall gelewer toe hulle deur ŉ onbekende aantal verdagtes oorval is. ŉ Skietvoorval het tussen sekuriteitswagte van die maatskappy en die verdagtes uitgebreek waartydens twee van die verdagtes doodgeskiet is. ŉ Sekuriteitswag is in die skietery gewond en na ŉ hospitaal geneem vir mediese behandeling. Luidens die verklaring is geen kontant in die voorval geroof nie. “Besonderhede rakende die aanval is steeds onbekend en kan ook nie bekend gemaak word terwyl die ondersoek onderweg is nie,” het die maatskappy in die verklaring verduidelik. Die maatskappy het wel bevestig hy werk nou saam met die polisie wat die voorval ondersoek.